CELEX: 32018R0682
Language: fi
Date: 2018-05-04 00:00:00
Title: Komission asetus (EU) 2018/682, annettu 4 päivänä toukokuuta 2018, Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse polyglyserolipolyrisiinioleaatin (E 476) käytöstä emulgoiduissa kastikkeissa (ETA:n kannalta merkityksellinen teksti. )

7.5.2018   
            
            
               FI
            
            
               Euroopan unionin virallinen lehti
            
            
               L 116/5
            
         KOMISSION ASETUS (EU) 2018/682,
   annettu 4 päivänä toukokuuta 2018,
   Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse polyglyserolipolyrisiinioleaatin (E 476) käytöstä emulgoiduissa kastikkeissa
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,
   sekä katsoo seuraavaa:
   
               (1)
            
            
               Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
            
         
               (2)
            
            
               Kyseinen luettelo voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai hakemuksen johdosta.
            
         
               (3)
            
            
               Polyglyserolipolyrisiinioleaatti (E 476) on jo hyväksytty asetuksen (EY) N:o 1333/2008 liitteen II mukaisesti elintarvikelisäaineena elintarvikeryhmässä 12.6 ”Kastikkeet” (enimmäispitoisuus 4 000 mg/kg) mutta ainoastaan salaatinkastikkeissa.
            
         
               (4)
            
            
               Asetuksen (EY) N:o 1333/2008 32 artiklan 1 kohdan nojalla Euroopan elintarviketurvallisuusviranomaisen, jäljempänä ’elintarviketurvallisuusviranomainen’, on arvioitava polyglyserolipolyrisiinioleaatti (E 476) uudelleen. Komission asetuksen (EU) N:o 257/2010 (3) mukaan emulgointiaineiden uudelleenarviointi oli saatettava päätöksen 31 päivään joulukuuta 2016 mennessä.
            
         
               (5)
            
            
               Elokuun 4 päivänä 2014 jätettiin hakemus polyglyserolipolyrisiinioleaatin (E 476) käytön hyväksymisestä emulgointiaineena emulgoiduissa kastikkeissa. Hakemuksen jättämisen jälkeen komissio asetti sen jäsenvaltioiden saataville asetuksen (EY) N:o 1331/2008 4 artiklan mukaisesti.
            
         
               (6)
            
            
               Jalostetuista elintarvikkeista, kuten emulgoiduista kastikkeista, rasvaa poistetaan yleensä sakeuttamisaineilla. Sakeuttamisaineet muuttavat kuitenkin elintarvikkeiden aistinvaraisia ominaisuuksia epätoivotulla tavalla tietyn pitoisuusrajan ylittyessä. Joidenkin elintarvikkeiden, kuten emulgoitujen kastikkeiden, rasvapitoisuutta voidaan edelleen pienentää emulgointiaineilla, joilla voidaan stabiloida suuri määrä vettä rasvaan. Hakijan suorittamissa tutkimuksissa, joissa verrataan eri emulgointiaineiden tehokkuutta rasvan vähentämiseksi emulgoiduista kastikkeista, parhaat tulokset niin fyysisten kuin aistinvaraisten ominaisuuksien osalta saavutettiin polyglyserolipolyrisiinioleaatilla (E 476). Toivotun teknisen vaikutuksen saamiseksi tarvittava polyglyserolipolyrisiinioleaatin (E 476) pitoisuus oli 4 000 mg/kg.
            
         
               (7)
            
            
               Sen lisäksi, että polyglyserolipolyrisiinioleaatin (E 476) käytön turvallisuutta arvioidaan uudelleen komission asetuksen (EU) N:o 257/2010 mukaisesti, komissio pyysi 27 päivänä toukokuuta 2016 elintarviketurvallisuusviranomaista arvioimaan, onko kyseisen aineen käyttöalan ehdotettu laajentaminen käytettäväksi emulgoiduissa kastikkeissa turvallista.
            
         
               (8)
            
            
               Elintarviketurvallisuusviranomainen antoi 24 päivänä maaliskuuta 2017 tieteellisen lausunnon (4) polyglyserolipolyrisiinioleaatin (E 476) uudelleenarvioinnista ja vahvisti hyväksyttäväksi päiväsaanniksi, jäljempänä ’ADI-arvo’, 25 mg polyglyserolipolyrisiinioleaattia painokiloa kohti. Koska arvioitu altistumisen taso ei ylittänyt ADI-arvoa, elintarviketurvallisuusviranomainen päätteli, että polyglyserolipolyrisiinioleaatin (E 476) käyttö elintarvikelisäaineena ei aiheuta turvallisuusriskiä, jos sitä käytetään sallituilla tai ilmoitetuilla käyttöaloilla ja sallittuina tai ilmoitettuina määrinä. Elintarviketurvallisuusviranomainen katsoi myös, että polyglyserolipolyrisiinioleaatin (E 476) lisäkäyttö 4 000 mg/kg enimmäismääränä emulgoiduissa kastikkeissa ei johtaisi ADI-arvon ylittävään altistumiseen mainitulle aineelle. Näin ollen polyglyserolipolyrisiinioleaatin (E 476) käyttöalan laajentaminen käytettäväksi emulgoiduissa kastikkeissa ei aiheuta turvallisuusriskiä.
            
         
               (9)
            
            
               Elintarviketurvallisuusviranomainen suositteli lisäksi useita muutoksia asetuksessa (EU) N:o 231/2012 (5) esitettyyn polyglyserolipolyrisiinioleaatin (E 476) eritelmään. Muutokset liittyvät suurelta osin glyserolin käyttöön polyglyserolipolyrisiinioleaatin valmistusprosessissa ja ovat siksi samankaltaisia kuin suositukset, jotka elintarviketurvallisuusviranomainen antoi glyserolin (E 422) uudelleenarviointia koskevassa tieteellisessä lausunnossaan (6). Sen vuoksi elintarviketurvallisuusviranomaisen suositusten perusteella tehtäviä polyglyserolipolyrisiinioleaatin (E 476) eritelmän muutoksia käsitellään erikseen glyserolin (E 422) ja muiden glyserolipohjaisten elintarvikelisäaineiden eritelmien kanssa.
            
         
               (10)
            
            
               Näin ollen on aiheellista hyväksyä polyglyserolipolyrisiinioleaatin (E 476) käyttö emulgointiaineena emulgoiduissa kastikkeissa, myös salaatinkastikkeissa, elintarvikeryhmässä 12.6 ”Kastikkeet” (enimmäispitoisuus 4 000 mg/kg).
            
         
               (11)
            
            
               Sen vuoksi asetuksen (EY) N:o 1333/2008 liitettä II olisi muutettava.
            
         
               (12)
            
            
               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EY) N:o 1333/2008 liite II tämän asetuksen liitteen mukaisesti.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 4 päivänä toukokuuta 2018.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 354, 31.12.2008, s. 16.
   
      (2)  Euroopan parlamentin ja neuvoston asetus (EY) N:o 1331/2008, annettu 16 päivänä joulukuuta 2008, elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä (EUVL L 354, 31.12.2008, s. 1).
   
      (3)  Komission asetus (EU) N:o 257/2010, annettu 25 päivänä maaliskuuta 2010, hyväksyttyjen elintarvikelisäaineiden uudelleenarviointiohjelman perustamisesta elintarvikelisäaineista annetun Euroopan parlamentin ja neuvoston asetuksen (EY) N:o 1333/2008 mukaisesti (EUVL L 80, 26.3.2010, s. 19).
   
      (4)  EFSA Journal 2017;15(3):4743.
   
      (5)  Komission asetus (EU) N:o 231/2012, annettu 9 päivänä maaliskuuta 2012, Euroopan parlamentin ja neuvoston asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmien vahvistamisesta (EUVL L 83, 22.3.2012, s. 1).
   
      (6)  EFSA Journal 2017;15(3):4720.
   
      LIITE
      Korvataan asetuksen (EY) N:o 1333/2008 liitteessä II olevassa E osassa olevassa elintarvikeryhmässä 12.6 ”Kastikkeet” polyglyserolipolyrisiinioleaattia (E 476) koskeva kohta seuraavasti:
      
         
                      
                  
                  
                     ”E 476
                  
                  
                     Polyglyserolipolyrisiinioleaatti
                  
                  
                     4 000 
                  
                  
                      
                  
                  
                     Ainoastaan emulgoidut kastikkeet.”